section_heading: Opis dobra
paragraph_text: Drvena neožbukana crkva sagrađena početkom 18. stoljeća prekrivena šindrom primjer je tradicijskog graditeljstva. Pravokutnog je tlocrta s trijumfalnim lukom nepravilnog, trapezoidnog oblika kojim je odvojeno uže svetište unutarnjih blago skošenih bočnih stranica i ravnog zaključnog zida. Uz zapadno pročelje formirano je pravokutno predvorje nad kojim je zvonik. Koloristički efekt unutrašnjosti proizlazi iz oslikanog kasetiranog stropa te koritastog svoda i zidova svetišta s bogatom ornamentalnom dekoracijom iz 1725. godine. Iz iste je godine i bogato dekoriran glavni oltar. Crkva predstavlja najvrjedniji primjer tradicijskog graditeljstva pokupskog kraja.